લગીર અટકીને રમણિકે શ્રીકાંત સામે જોયું. 'મેં તને અગાઉ કહ્યું ને? હરિવલ્લભ સરમુખત્યાર છે એ અધિનાયક દરેક વાતમાં પોતાનું ધારેલું જ કરવા ટેવાયેલો છે. અલબત્ત, દેખાડો કરવા માટે બધાનો અભિપ્રાય પૂછે. આદિત્ય અને ભાસ્કર આક્રમક કે ઝનૂની નથી. એ બંને તો બાપની હામાં હા ભણે એવા આજ્ઞાંકિત છે. વિભાકરની વૈચારિક સમજ ઊંચી છે. બાપા જે કહે એનાથી પોતાનો અભિપ્રાય અલગ હોય તો એ જરાયે શરમ રાખ્યા વગર મોઢું ખોલે. એની તર્કશક્તિ ગજબની છે. તર્કબદ્ધ દલીલ કરીને એ એવો વૈકલ્પિક ઉપાય બતાવે કે ખુદ હરિવલ્લભે પણ હાર કબૂલવી પડે!. અત્યારે એ કુટુંબમાં બાપ અને દીકરાઓ વચ્ચે આ રીતનો વ્યવહાર છે.'